section_heading: Povijest
paragraph_text: Prvo spominjanje nogometne lopte u Sv. Križu Začretju seže u 1928. godinu kad je mjesni trgovac i veliki mecena športa i umjetnosti u mjestu, gospodin Slavko pl. Davila, donio u mjesto kožnatu napuhanu loptu i omogućio mladima da se njome poigraju. Sam gospodin Davila bio je gorljivi navijač “Građanskog” iz Zagreba i rijetko je koju utakmicu u Zagrebu propustio da je ne pogleda. Imao je dva sina, Slavka i Đuku, koji su vrlo aktivno učestvovali u aktivnostima mlade inteligenciji okupljene na svetokriškom “pijacu”. Na tom relativno malom prostoru ,”pijacu”, rasla su u istoj generaciji tridesetih godina prošlog stoljeća dva buduća liječnika, dva profesora, jedan inženjer, dva agronoma, dvije učiteljice, dva pilota, jedan veterinar, jedan magistar farmacije, student trgovačke akademije, pravnik, dva likovna umjetnika, umjetnička krojačica i jedna buduća završena učenica ženskog liceja u Beču i niz starijih obrazovanih ljudi.